《行路难》
清代·孙桐生

行路难，行路难，行路之难何处无，险阻未有如江湖。

今之江湖与古殊，自古在昔皆坦途。今人何巧古人愚，人网自密天网疏。

一关才过五十里，一税又设十里馀。我行已过四十日，一日数处相盘纡。

关吏当关猛如虎，牙爪更有群儿徒。截江一喝布帆落，搜查细及瓶与壶。

岂是讥诃诘奸宄，要弄狡狯穷锱铢。取盈未盈行不得，欲行又惮追亡逋。

一网打尽复一网，入网那得珊瑚珠。脂膏虽尽有皮骨，一一要向官家输。

取一取二那忍说，三四更在吏与胥。吏胥虽富民何辜，鲜衣怒马称大夫，饱侵官帑为私帑。

作者简介：孙桐生（1824—1904），字晓峰，四川绵阳人。一八五二年成进士，授翰林院庶吉士。历任湖南安仁、酃县、安福、桃源诸县县令，永州知府等职。一八八四年辞官归里，主讲绵州治经书院达十年之久。一生编、撰、刻、印书籍达二十一种，如《国朝全蜀诗钞》、《绣象石头记（红楼梦）》等。有诗集《游华蓥山诗钞》、《楚游草》（均佚），今仅辑得遗诗二十首。